சமிம் சிக்தர்

சமிம் சிக்தர் (Shamim Sikder) வங்காளதேச நாட்டைச் சேர்ந்த ஒரு சிற்பியாவார். 1952 ஆம் ஆண்டு அக்டோபர் மாதம் 22 ஆம் தேதியன்று இவர் பிறந்தார். சமிம் சிக்தர் 1980–2001 ஆம் ஆண்டுகளுக்கு இடையில் டாக்கா பல்கலைக்கழகத்தின் நுண்கலை பீடத்தில் பேராசிரியராகப் பணியாற்றினார். 2000 ஆம் ஆண்டில் வங்காளதேச அரசாங்கம் இவருக்கு நாட்டின் இரண்டாவது உயரிய குடிமக்கள் விருதான ஏகுசே பதக் விருதை இவருக்கு வழங்கியது.

2024 ஆம் ஆண்டு ஆகத்து மாதம் 5 ஆம் தேதியன்று அன்று சேக் அசீனவின் வீழ்ச்சிக்குப் பிறகு சமிம் சிக்தரின் சிற்பத் தோட்டம் சாதினோட்டா சங்கிராம் இடிக்கப்பட்டது. இச்சிற்பத் தோட்டத்தில் முக்கிய வங்காள மற்றும் பன்னாட்டு அறிவாளர்களின் 103 நுண்ணோவிய சிற்பங்களும், மேலே சேக் முச்சிப்பூர்  ரகுமானின் சிலையுடன் கூடிய பெரிய சிற்பமும் அடங்கியிருந்தன.

ஆரம்ப கால வாழ்க்கை
சமிம் சிக்தர் 1952 அக்டோபர் மாதம் 22 ஆம் தேதியன்று பாக்கித்தான் நாட்டின் தற்போது வங்காளதேசம் ஆட்சிப்பகுதியாக இருந்த கிழக்கு வங்காள மாகாணத்தில் உள்ள போகுரா மாவட்டத்தில் பிறந்தார். இவரின் தந்தை அப்துர் ரசாக் சிக்தர் அசாமின் சாய்கானைச் சேர்ந்த ஒரு முக்கிய வங்காள இசுலாமிய சமீன்தார் குடும்பத்தைச் சேர்ந்தவர் ஆவார். இவரது குடும்பம் முர்சிதாபாத்தின் நவாப்களின் வம்சாவளியைச் சேர்ந்ததாகும். சமிம் சிக்தர் தனது ஆறு சகோதரர்கள் மற்றும் ஒரு சகோதரியுடன் டாக்காவில் வளர்ந்தார். 1971 ஆம் ஆண்டு வங்காள அறிவாளர்கள்  படுகொலையின் போது கொல்லப்பட்ட பொறியாளர் பாட்சா ஆலம் சிக்தரின் சகோதரியாகவும் இவர் அறியப்படுகிறார். மார்க்சிசுட்டு புரட்சிகர அரசியல்வாதியான புர்பா வங்காள சர்பகாரா கட்சித் தலைவர் சிராச் சிக்தரும் இவருடைய சகோதரர் ஆவார்.

சிக்தர் தனது 15 வயதில் புல்புல் நுண்கலை அகாடமியில் சேர்ந்தார். 1971 ஆம் ஆண்டில், டாக்கா பல்கலைக்கழகத்தின் நுண்கலை பீடத்தில் வங்காளதேசத்தில் சிற்பத்தில் பட்டம் பெற்ற முதல் பட்டதாரியானார். 1976 ஆம் ஆண்டில், சிக்தர் தனது 23 வயதில் இலண்டனில் உள்ள சர் இயான் காசு கலைப் பள்ளிக்குச் சென்றார். தற்போது கலை, கட்டிடக்கலை மற்றும் வடிவமைப்புப் பள்ளி இலண்டன் பெருநகரப் பல்கலைக்கழகம் என்று இப்பள்ளி அறியப்படுகிறது.

தொழில்
சமிம் சிக்தர் 1980–2001 ஆம் ஆண்டுகளுக்கு இடையில் டாக்கா பல்கலைக்கழகத்தின் நுண்கலை பீடத்தில் பேராசிரியராகப் பணியாற்றினார். 1974 ஆம் ஆண்டில், வங்காளதேச நாட்டின் நிறுவனர் சனாதிபதி சேக் முச்சிப்புர் ரகுமானை நினைவுகூரும் வகையில் டாக்கா மத்திய சிறையில் ஒரு சிற்பத்தை உருவாக்கினார். 1990 ஆம் ஆண்டில் வங்காளதேச விடுதலைப் போரை நினைவுகூரும் வகையில் டாக்கா பல்கலைக்கழக ஆசிரியர்-மாணவர் மையத்தில் இவர் உருவாக்கிய சோபர்ச்சிதோ சாதினோட்டா உள்ளிட்ட பிற குறிப்பிடத்தக்க படைப்புகளும் உள்ளன.

1999 ஆம் ஆண்டு டாக்கா பல்கலைக்கழகத்தின் புல்லர் சாலைப் பகுதியில் சுவாதிநாத சங்கிரத்தைத் திறந்து வைத்தார். இங்கு ஒரு பூங்கா உள்ளது.  இடத்தின் அடிப்படையில் இது வங்காளதேசத்தின் மிகப்பெரிய சிற்பமாகும். ஆபரேஷன் சர்ச்லைட்டு நடவடிக்கை, சுதந்திர தினம் மற்றும் வெற்றி நாள் உள்ளிட்ட வங்காளதேசத்தின் வரலாற்றில் நிகழ்ந்த முக்கிய நிகழ்வுகளை இச்சிற்பம் சித்தரிக்கிறது. இந்த சிற்பம் ஒவ்வொரு இயக்கத்திலும் கொல்லப்பட்ட 16 தியாகிகளின் முகங்களைக் கொண்டு உருவாக்கப்பட்டுள்ளது. சிற்பத்தைச் சுற்றியுள்ள முக்கோணச் சாலையைச் சுற்றி நூற்றுக்கும் மேற்பட்ட படைப்புகளையும் இவர் செதுக்கியுள்ளார். இரவீந்திரநாத் தாகூர், காசி நசுருல் இசுலாம் போன்ற புகழ்பெற்ற ஆளுமைகளின் மார்பளவு சிலைகளும் யாசர் அராபத், ஏ.கே. ஃபசுலுல் அக்கு மற்றும் மௌலானா பசானி ஆகியோரின் உருவப்படங்களும் இதில் அடங்கும்.

சிக்தரின் படைப்புகள் வங்காளதேசத்திலும் வெளிநாடுகளிலும் காட்சிப்படுத்தப்பட்டுள்ளன. குறிப்பாக 1976 ஆம் ஆண்டு இலண்டனில் உள்ள பொதுநலவாய நிறுவனத்தில், ஐக்கிய இராச்சியத்தில் உள்ளவை இதற்கு எடுத்துக்காட்டுகளாகும். 2000 ஆம் ஆண்டில் கலைகளுக்கு இவர் ஆற்றிய பங்களிப்பிற்காக வங்காளதேச அரசாங்கம் ஏகுசே பதக்கத்தை வழங்கியது. இவரது குறிப்பிடத்தக்க படைப்புகளில் பின்வருவன அடங்கும்:
வங்காளதேச விடுதலைப் போரை மையமாகக் கொண்ட சோப்ராச்சிட்டோ சாதிநோட்டா-1990
சுவாதிநாத சங்கிரம்-1999

தனிப்பட்ட வாழ்க்கை
சிக்தர் தனது துணிச்சலான முன்னோடி குணத்திற்காக அறியப்பட்டார். 1970 ஆம் ஆண்டுகளில் டாக்கா பல்கலைக்கழகத்திற்கு பயணம் செய்ய தனது தோல் மற்றும் டெனிம் ஆடைகளில் வடிவமைக்கப்பட்ட தனது இருசக்கர வாகனத்தை ஓட்டினார். வங்காள மொழி இயக்க ஆர்வலரும் அபிகஞ்ச்-2 இன் நாடாளுமன்ற உறுப்பினருமான இயகாரியா சவுத்ரியை திருமணம் செய்து கொண்டார். 1977 ஆம் ஆண்டில் சனாதிபதி சியாவுர் ரகுமான் உருவாக்கிய ஆவர் மேம்பாட்டு வாரியத்திற்கு முக்கியப் பங்கு வகித்தார். சியாவுர் ரகுமான் தி மனோப்காந்தாவின் வெளியீட்டாளராகவும் இருந்தார். இவருக்கு இரண்டு குழந்தைகள், ஒரு மகன் மற்றும் மகள் வாரிசுகளாக உள்ளனர். தற்போது இவர்கள் இலண்டனில் வசிக்கின்றனர். 2001 ஆம் ஆண்டில் ஓய்வு பெற்ற பிறகு, ஐக்கிய இராச்சியத்தின் இலண்டனுக்கு சிக்தர் குடிபெயர்ந்தார். அங்கும் சிற்ப வேலைகளைத் தொடர்ந்தார்.

வங்காளதேசப் பண்பாட்டில் சமிம் சிக்தர் ஒரு குறிப்பிடத்தக்க நபராக இருந்தார். தனது சகோதரரும் புரட்சிகர அரசியல்வாதியுமான சிராச்சு சிக்தரின் நீதிக்குப் புறம்பான கொலைக்கு சேக் முச்சிபுர் ரகுமான் மீது சிக்தர் குற்றம் சாட்டியதாக அந்தோணி மசுகரெங்காசு தனது "வங்காளதேசம்: எ லெகசி ஆஃப் ப்ளட்" என்ற புத்தகத்தில் குறிப்பிட்டுள்ளார். அகமது சோபாவின் "அர்தெக் நாரி அர்தெக் ஈசுவரி" ("பாதி பெண்கள் பாதி தெய்வம்", 1995) நாவலின் கருப்பொருளாக இவர் இருந்ததாகக் கூறப்படுகிறது. வங்காளதேச சுதந்திரப் போருக்குப் பிறகு ஏற்பட்ட சமூக-அரசியல் நெருக்கடியை விவரிக்கும் ஊமாயன் அகமதுவின் கடைசி நாவலான "தியால்" நாவலிலும் சிக்தர் ஒரு கதாபாத்திரமாக இருந்தார்.

இறப்பு
2022 ஆம் ஆண்டில், டாக்கா பல்கலைக்கழகத்தின் நுண்கலை பீடத்தில் சைனுல் அபேதினின் சிற்பத்தை மறுகட்டமைப்பது உட்பட தனது படைப்புகளைப் பாதுகாக்கும் நம்பிக்கையுடன் சிக்தர் வங்காளதேசத்திற்குத் திரும்பினார். 2023 ஆம் ஆண்டு மார்ச்சு மாதம் 21 ஆம் தேதியன்று டாக்காவில் தனது 70 வயதில் இறந்தார்.

படக்காட்சியகம்

மேற்கோள்கள்

பகுப்பு:1953 பிறப்புகள்
பகுப்பு:2023 இறப்புகள்
பகுப்பு:வங்காளதேச மக்கள்
பகுப்பு:சிற்பக் கலைஞர்கள்